Los geweld en leer kinders vrae vra | Netwerk24
Deur Marius van den Berg, Worcester 27 Oktober 2018 00:00
Erik Holm regverdig 'n verklaarde misdaad openlik in Terloops (23.10). Troetelnaampies soos "pak slae" versterk slegs mis­dadige denke onder ouers wat sy verwerplike siening deel.
Om geloofsterme soos "roede" en "tugtiging" subtiel in te sleep as regverdiging om kinders aan te rand, is soos bendelede wat "mooier" terme vir hul misdade het.
Talle studies het al onweerlegbaar bewys dat lyfstraf aan kinders die onderbewustelike boodskap gee dat geweld 'n oplossing vir probleme is. En dan wonder mense hoekom Suid-Afrika so gewelddadig is! As lyfstraf gewerk het, sou tronke nie oor­vol gewees het nie.
Die ironie is dat hy sy stuk afsluit met 'n storie van 'n kind wat 'n man spuug, die ma wat daaroor spog, en die volwasse man wat dan terugspuug. Geweld kweek geweld.
Ongedissiplineerde kinders se ouers weet nie hoe om dissipline korrek toe te pas nie. In werklik beskaafde lande sal geen mens enige spesifieke vorm van geweld soos lyfstraf goedpraat nie. Daarom is hul misdaadsyfers 'n honderdste van Suid-Afrika s'n.
Die grootste onreg wat 'n onbevoegde ouer sy kinders kan aandoen, is om hulle deur vrees vir geweld te ontmoedig om grense uit te daag en logiese antwoorde op vrae te eis